**ДО**

**ОБЩИНСКИ СЪВЕТ – РУСЕ**

**ПРЕДЛОЖЕНИЕ**

**ОТ РОСИЦА КРЪСТЕВА**

**ОБЩИНСКИ СЪВЕТНИК ПП ГЕРБ**

**УВАЖАЕМИ Г-Н КМЕТ,**

**УВАЖАЕМИ Г-Н ПРЕДСЕДАТЕЛ НА ОС,**

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

Предстои приемане на нова Програма за овладяване популацията на безстопанствените кучета на територията на община Русе във връзка с чл. 40, ал. 3 от Закона за защита на животните.

 Съгласно чл. 56, ал. 1 от ЗЗЖ : „ В случаите на увеличена популация от безстопанствени котки се прилагат разпоредбите на [чл. 40 - 47](https://legislation.apis.bg/doc/285903/0/#p49625284), [чл. 51](https://legislation.apis.bg/doc/285903/0/#p3523517), 52 и [чл. 54](https://legislation.apis.bg/doc/285903/0/#p29684606).

Като резултат от намаляването на популацията на безстопанствени кучета на територията на Община Русе в резултат на мерките по Програмата реципрочно нараства броят на бездомните котки, които след отстраняването на естествените им конкуренти за храна и пространство заемат техните територии. Много от хората хранят бездомните животни и това също води до нарастване на тяхната популация. Според експерти една женска котка и нейното поколение за 3 години биха могли да родят над 100 котенца. Много от стопаните на домашни некастрирани котки изхвърлят тяхното поколение на улицата. Бездомните котки, живеещи на улицата често стават жертва на автомобилите, биват тровени, бити и малтретирани, страдат и умират от болести, глад и студ. Въпреки грижата, която полагат за тях част от гражданите, това не е решение на проблема, тъй като те често ги хранят с отпадъци от храна, настаняват ги в импровизирани кашони и кутии, което замърсява и създава неестетична среда край входове и в градинки. Ставаме свидетели как в околоблоковите пространства живеят по десетки от тези пухкави животинки, което води до замърсявания, развъждане на бълхи и т.н. Нерядко се вижда деца да играят с тях, но бездомните котки не по-малко от кучетата могат да са източник на зоонози, опасни за домашните животни и на заразни заболявания, опасни за човека като токсоплазмоза, фелиноза, гъбични инфекции и паразитози.

Доколко хуманно е едно общество може да се съди по това как то се отнася към по-слабите и беззащитните, в това число и към животните. Считам, че като общински съветници трябва да се погрижим те да бъдат третирани по най-подходящия начин и съобразно разпоредбите на ЗЗЖ.

Кастрацията е единствения хуманен метод за овладяване на нежеланата популация, но има значителен ефект само когато са кастрирани около 70% от животните по улиците. Граждани, които се грижат за бездомни котки по собствена инициатива и със собствени средства ги водят за кастрация, рядко има и кастрационни кампании, организирани от природозащитни и местни организации, но резултатите са временни и частични.

Справянето с проблема с безстопанствените животни е труден и дълъг процес, който изисква усилията на цялото общество. Необходимо е да се изработи дългосрочна стратегия не само за бездомните кучета, но и за бездомните котки, включваща предварително планирани и координирани мерки като:

* преброяване и анализ на размера на популацията по квартали
* залавяне, кастриране, ваксинация против бяс и обезпаразитяване
* изграждане на подходящи съоръжения за подслон или настаняване в приюти
* периодичен анализ на резултатите и адаптиране на мерките

Целта на тези мерки е да се намали трайно популацията на тези животни и те да не се раждат и умират на улицата. Наред с това е необходима и трайна промяна в нагласите на обществото към бездомните животни, което може да бъде постигнато с подходящи образователни кампании и примера, който ще дадем.

С оглед гореизложеното, на основание чл. 63, ал. 1 от Правилника за организацията и дейността на Общински съвет — Русе, неговите комисии и взаимодействието му с общинската администрация, предлагам на Общински съвет -- Русе да вземе следното

**Р Е Ш Е Н И Е:**

На основание чл. 21 ал. 2, във връзка с чл.21, ал.1, т. 23 от ЗМСМА, във връзка с чл.56, ал. 1 от Закона за защита на животните,ОС-Русе реши да бъде създадена работна група от общински съветници, представители на общинска администрация, РЗИ, представители на регистрираните организации с нестопанска цел, които работят по ЗЗЖ, управителите на приюти, която да разработи и предложи програма за решаване на проблема с безстопанствените котки на територията на Община Русе.

**ВНОСИТЕЛ:**

Росица Кръстева

Общински съветник

ПП ГЕРБ